A művelt és jól öltözött szélhámos a későbbiekben eladja a „felparcellázott” Vérmezőt a bolgárkertészeknek. Egy lóverseny manipulálása után (1948-ban) a hazai zenei élet fellendítését tűzte ki célul Ecker. Pár év múlva, a Rákosi-korszak idejében vidéki településekre vezetett a két bőrkabátos férfi útja. A svindlerek bíróság elé, majd börtönbe kerültek, de Eckerék itt is a kiváltságosok közé tartoztak. Vinkóék brigádja – a fegyőrökkel együtt – jutalomból még az 1953-as angol–magyar labdarúgó-mérkőzést is élőben meghallgathatta. Az 1956-os események alatt jelvényeket gyártottak: Kossuth-címert és vörös csillagot. A disszidálásuk után Bécsbe helyezték át a tevékenységüket, a nagy machinátor briliáns tervének megvalósítása után megtévedt hazafiként – büntetés nélkül – hazatértek. Itthon kezdetben nagybani tyúkszállítással foglalkoztak, majd egy termelőszövetkezet megmentését tűzték ki célul. A melléküzemág nyomdája az irodalmi élet szokatlan módon való felvirágoztatására tett kísérletet, ami azt jelentette, hogy az írók fizettek a műveik megjelenéséért, amiket mások nem akartak kiadni.